送朱君貺德安宰罷任還
作者：孔平仲
朝代：宋

paragraphs: 潯陽五邑誰善政，歷陵令尹朱爲姓。
孜孜常以民存心，四境安娛吏無橫。
吾愛其人頗真率，笑語詼諧喜譏評。
山有猛虎藜藿長，人得朋友衣冠正。
當時文學推第一，闊步青雲乃蹊徑。
大賢百里固非地，赤子三年且無病。
如君才智可自達，今歸朝廷惟所應。
君臣昔以譬壎箎，吉甫文武陛下聖。
當陳半策綰萬金，翩翩六翮凌風勁。
江邊鍾官老鑄錢，坐髀已消窮且暝。
倘君富貴不通書，當驗行藏素非佞。